钦定古今图书集成/历象汇编/历法典/第071卷 > 图
## 钦定古今图书集成/历象汇编/历法典/第071卷 > 图

《诸曜陵犯恒星》第十四。

先于“《恒星表》内，取在黄道南北八度内诸星，而录其
顺天之经数。”〈从冬至起每年距限分数若干如数加之〉次以某曜某日之
细行入《恒星表》，求本宫同度近大经度星相减，若较
数比某曜一日细行为多，则本日非犯，若少者必到
同度。查纬向亦是同度，必为食、为掩。若纬度相距算
在四十二分内，谓之“犯。”〈中法用七十分通之得四十二分〉若两相切，
则为“陵。”欲得陵犯时刻，则以恒星经度分减本曜经
度分所得较数，查本曜细行表求时，以加于子正时，
则得某曜凌犯恒星之某时刻。

若二纬南北相距一度以外，不算。

又“恒星五等”以下，亦不算，因其光微，五星凌犯时不
得见，故可略也。

《五星见不见之界》第十五。

太阴西初见，东初伏之故。详见《月离历》。指五星略相
似，第星体小，在太阳之光内，比月难见。今借古论，略
解其要。

多禄某曰：“先宜求太阳在地平某星相距若干，人目
能初见否？次求星黄赤两道上距太阳若干，三求各
宫近远太阳若干，亦依人目可见。四立成表，以便算
初见不见之界。共五题。”

《图说》：置星在黄道上，无纬度。又置星出地平，初见在
乙。置日未出地平在丙，星距日经度为乙丙，距日光
为甲丙。盖日在丙地平下，其朦光未胜星光，而人目
得以见星也。〈图见后〉

古测《土星初见》曰：“凡土星在鹑首宫，可测其与日相
距之度。盖本天正交在此宫内，其左右数度，无大纬
差，又合伏前后数日小轮之行纬度亦无大差。凡星
无纬度即在黄道上，木星之正交亦在此宫。若火星
在大梁宫，金水亦在鹑首宫测之。又测，因定得土星。
夫太阳光，即太阳在地平下十一度，得见木星约十”
度，火星十一度半皆得见，但人目有利钝，此乃“略法”，
非人目共见之公法。金、水二星，有夕初见、夕初伏，有
晨初见、晨初伏，大概金星距日五度，水星距日十度，
人目能见。〈金星或亦有昼见盖其光大不在此限内〉
设五星无纬度者，在本地某宫。求五星经度距日若
干，如图。

多禄某曰：“日星之行皆弧线，宜用曲线形，然无大用。且算繁难用直线行，简易亦无大差。今用之。”

甲乙丙，直角形，有甲丙，是星距日光或太阳在地平
下，各星有本数，有甲乙丙角。

是星黄道上某宫度于地平之角，见《交食黄平象限表》用法。或用太阳经度以求甲乙丙角，所得非定数，然差微不算。

求乙丙边之度分，乃某星经天距太阳若干，如土星。